EURÓPSKA KOMISIA V Bruseli20. 7. 2021 SWD(2021) 708 final PRACOVNÝ DOKUMENT ÚTVAROV KOMISIE Správa o právnom štáte 2021





Kapitola o situácii v oblasti právneho štátu v Estónsku





Sprievodný dokument K OZNÁMENIU KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Správa o právnom štáte 2021





Kapitola o situácii v oblasti právneho štátu v Estónsku {COM(2021) 700 final} - {SWD(2021) 701 final} - {SWD(2021) 702 final} - {SWD(2021) 703 final} - {SWD(2021) 704 final} - {SWD(2021) 705 final} - {SWD(2021) 706 final} - {SWD(2021) 707 final} - {SWD(2021) 709 final} - {SWD(2021) 710 final} - {SWD(2021) 711 final} - {SWD(2021) 712 final} - {SWD(2021) 713 final} - {SWD(2021) 714 final} - {SWD(2021) 715 final} - {SWD(2021) 716 final} - {SWD(2021) 717 final} - {SWD(2021) 718 final} - {SWD(2021) 719 final} - {SWD(2021) 720 final} - {SWD(2021) 721 final} - {SWD(2021) 722 final} - {SWD(2021) 723 final} - {SWD(2021) 724 final} - {SWD(2021) 725 final} - {SWD(2021) 726 final} - {SWD(2021) 727 final}



Zhrnutie Pokročilá digitalizácia justičného systému sa osvedčila ako rozhodujúci faktor pri zabezpečovaní odolnosti justičného systému Estónska, keď bolo potrebné čeliť problémom, ktoré priniesla pandémia COVID-19. Systém e-File, ktorý je systémom elektronickej komunikácie používaným v justičnom systéme, sa ďalej zdokonaľuje vďaka novým funkciám spolu s odbornou prípravou a prispieva k efektívnemu riešeniu nových vecí na súdoch. Právomoci predsedov súdov sa rozšírili, takže v prípade, ak je to potrebné v záujme riadneho výkonu spravodlivosti, môžu preložiť sudcov bez ich súhlasu, a to v mimoriadnych situáciách a na obmedzený čas, môžu postúpiť veci a žiadať o dočasné vyslanie sudcov s ich súhlasom. Tieto právomoci sa môžu využiť na riešenie akýchkoľvek potenciálnych nevybavených vecí na súdoch a núdzových situácií v prípade zvýšenia počtu nových vecí týkajúcich sa migrácie a azylu. Zvýšila sa transparentnosť povyšovania sudcov zmenou kritérií hodnotenia sudcov prvého stupňa tak, aby zahŕňali postup zhromažďovania informácií o kandidátoch. Od minuloročnej správy sa ďalej rozvíjal protikorupčný strategický rámec s novým národným akčným plánom na roky 2021 – 2025, ktorý vláda prijala v roku 2021. Akčným plánom sa posilňuje účasť ministerstiev na koordinácii a vykonávaní protikorupčných opatrení a rozvíja sa zapojenie občianskej spoločnosti pri riešení otázok súvisiacich s bojom proti korupcii. Pokiaľ ide o stíhanie korupcie, systém trestnej justície preukázal svoju účinnosť pri odhaľovaní prípadov veľkej korupcie. Opatrenia na posilnenie preventívnej stránky zahŕňajú nové nezáväzné usmernenia týkajúce sa lobizmu a konfliktu záujmov, hoci v týchto prípadoch chýbajú jasné vykonávacie ustanovenia. V súčasnosti prebieha legislatívny postup na prijatie komplexných pravidiel na ochranu oznamovateľov a jeho dokončenie sa očakáva do konca tohto roka. Systém majetkových priznaní bol aktualizovaný s cieľom uložiť politickým poradcom ministrov povinnosť predložiť vyhlásenie o finančných záujmoch. Vláda navyše oznámila svoj zámer posilniť rámec financovania politických strán. Pokiaľ ide o slobodu a pluralitu médií, vláda predložila návrh právnych predpisov na posilnenie nezávislosti orgánu na reguláciu médií a zvýšenie transparentnosti vlastníctva médií. Právo na prístup k informáciám je vo všeobecnosti právne a formálne chránené ústavou, no skutočné postupy zverejňovania informácií sa môžu v jednotlivých verejných orgánoch líšiť. Od Správy o právnom štáte 2020 zostáva komplexný rámec na ochranu novinárov stabilný. Prebiehajúca pandémia COVID-19 zapríčinila pokles príjmov z reklamy, čo malo dosah na pluralitu médií a na novinárov z hospodárskeho hľadiska, keďže sa znížila istota zamestnania v tomto sektore, najmä pokiaľ ide o osoby na voľnej nohe. Vláda prijala niekoľko podporných opatrení na riešenie týchto obáv. Estónsko pokračuje v zlepšovaní svojho dobre rozvinutého systému bŕzd a protiváh prostredníctvom nových projektov zameraných na inkluzívnejší legislatívny proces. Verejný ochranca práv rozšíril svoje právomoci a za úplné dodržiavanie parížskych zásad OSN získal ako národná inštitúcia pre ľudské práva akreditačný status A. Vláda a občianska spoločnosť spoločne vytvorili nový program občianskej spoločnosti, v rámci ktorého sa kladie dôraz na budovanie strategického partnerstva medzi organizáciami občianskej spoločnosti a verejnými inštitúciami. Estónska vláda vyhlásila v období od marca do mája 2020 núdzový stav. Odvtedy sa rade pre zdravie a vláde udelili na základe legislatívnych zmien právomoci na riešenie pandémie COVID-19. Všetky výnosy vlády týkajúce sa pandémie COVID-19 obsahujú informácie o tom, ako ich možno právne napadnúť.

I.Justičný systém Estónsky súdny systém pozostáva z troch stupňov: štyroch krajských súdov (pojednávania vo všetkých občianskoprávnych a trestnoprávnych veciach a priestupkoch), dvoch správnych prvostupňových súdov, dvoch obvodných druhostupňových súdov (preskúmania rozhodnutí krajských a správnych súdov) a Najvyššieho súdu na najvyššom stupni, ktorý preskúmava rozsudky súdov prostredníctvom konaní o kasačnom opravnom prostriedku a je aj súdom na preskúmanie ústavnosti. Najvyšší súd spravuje svoj vlastný rozpočet a činnosti, kým prvostupňové a druhostupňové súdy spravuje Rada pre správu súdov v spolupráci s ministerstvom spravodlivosti. Rada pre správu súdov je dočasným orgánom, ktorý má okrem iného právomoci súvisiace so súdnou mapou a zdrojmi pre súdnictvo a zúčastňuje sa na diskusii o správe súdov. Sudcov prvostupňových a druhostupňových súdov vymenúva prezident republiky na návrh Najvyššieho súdu zloženého zo všetkých sudcov (en banc). Prokuratúra je vládny orgán, ktorý patrí pod ministerstvo spravodlivosti a pri plnení svojich povinností je nezávislý. Riadi ju generálny prokurátor, najmä pokiaľ ide o vymenúvanie prokurátorov a ich kariéru. Estónska advokátska komora je nezávislá samosprávna profesijná organizácia. Disciplinárne konania proti advokátom môže začať pred čestným súdom akákoľvek zainteresovaná osoba alebo rada advokátskej komory. Estónsko sa zúčastňuje na Európskej prokuratúre. Nezávislosť Úroveň vnímanej nezávislosti súdnictva sa výrazne zlepšila a v súčasnosti je medzi širokou verejnosťou vysoká a medzi podnikmi priemerná. Pokiaľ ide o širokú verejnosť, 66 % vníma nezávislosť súdnictva ako pomerne dobrú alebo veľmi dobrú, čo v porovnaní s rokom 2020 (57 %) predstavuje výrazný nárast, pričom tento pozitívny vývoj aj naďalej pokračuje. Pokiaľ ide o podniky, 57 % vníma nezávislosť súdnictva ako pomerne dobrú alebo veľmi dobrú, čím sa zvrátil predchádzajúci klesajúci vývoj (39 % v roku 2020) . Úroveň vnímanej nezávislosti súdnictva sa od roku 2016 zvýšila aj v prípade širokej verejnosti, aj v prípade podnikov. Právomoci predsedov súdov sa rozšírili, aby sa vzťahovali aj na preloženie sudcov bez súhlasu v mimoriadnych situáciách a na obmedzený čas a na požiadanie o dočasné vyslanie sudcov s ich súhlasom. Zmeny zákona o súdoch, ktoré nadobudli účinnosť v júni 2020, umožňujú preloženie sudcov bez ich súhlasu v záujme riešenia prípadných nevybavených vecí na súdoch a núdzovej situácie v prípade zvýšenia počtu nových vecí týkajúcich sa migrácie a azylu. Ak je to potrebné v záujme riadneho výkonu spravodlivosti, predseda súdu môže dočasne preložiť sudcu bez jeho súhlasu na správny súd na účely preskúmania žiadostí o zadržanie štátnych príslušníkov tretích krajín. Toto preloženie je možné len v núdzovej situácii a podlieha súdnemu preskúmaniu na Najvyššom súde. Skutočnosť, že preloženie je dočasné, určené na konkrétne stanovenú situáciu a podlieha súdnemu preskúmaniu, spolu so skutočnosťou, že o preložení nerozhoduje orgán výkonnej moci, predstavuje dôležité záruky. Rada Európy odporúča, aby prekladanie sudcov bez ich súhlasu podliehalo takýmto zárukám. Rovnakými zmenami sa rozšírila možnosť postúpiť vec inému súdu bez zmeny jurisdikcie. Na žiadosť predsedu krajského súdu alebo správneho súdu môžu predsedovia obvodných súdov spoločným rozhodnutím postúpiť vec, o ktorej možno rozhodnúť na základe všeobecných skutočností, inému súdu toho istého stupňa na vydanie rozsudku. Toto opatrenie sa má použiť ako mimoriadne opatrenie a nemá sa používať ako trvalé riešenie. Rovnakými zmenami sa rozšírila možnosť na dočasné vyslanie sudcov s ich súhlasom. Predseda súdu môže sudcu na základe jeho súhlasu a na žiadosť predsedu iného súdu vyslať, aby prejednal vec na inom súde toho istého alebo nižšieho stupňa, ak existuje skutočné riziko, že jeden súd nedokáže v primeranej lehote vyriešiť nové prípady. V takejto situácii je vyslanie takisto časovo obmedzené. Zvýšila sa transparentnosť povyšovania sudcov. V decembri 2020 Najvyšší súd en banc zmenil kritériá hodnotenia sudcov prvého stupňa, keď sa uchádzajú o pozíciu sudcov druhého stupňa. Kritériá, ktoré boli prvýkrát zverejnené v roku 2015, boli revidované, aby zahŕňali postup zhromažďovania informácií o kandidátoch, čo by malo prispieť k transparentnosti postupu povyšovania sudcov. Kariérny postup sudcov je založený na verejných výberových konaniach, v ktorých majú sudcovia, ktorí sa uchádzajú o povýšenie, rovnaké postavenie ako kandidáti z iných právnických povolaní. Tento zmenený systém je obzvlášť dôležitý vzhľadom na to, že v nasledujúcich rokoch viacero sudcov odíde do dôchodku a bude ich potrebné nahradiť novovymenovanými alebo povýšenými sudcami. Postup vymenúvania nových sudcov prvostupňových a druhostupňových súdov riadi Výbor pre preskúmanie sudcov na základe ústnej a písomnej skúšky a hodnotenia vhodnosti kandidátov. Úspešní kandidáti sú následne predstavení Najvyššiemu súdu en banc, ktorý navrhne ich vymenovanie prezidentovi republiky. Sudcovia súdov prvého stupňa sa povyšujú na súdy vyššieho stupňa uznesením Najvyššieho súdu en banc na základe pohovoru a stanovísk všetkých členov súdu, na ktorý sa daná osoba hlási. Proti rozhodnutiam o povýšení alebo vymenovaní možno podať odvolanie na Komore Najvyššieho súdu pre kontrolu ústavnosti. Zainteresované strany vyjadrili obavy v súvislosti so štrukturálnou nestrannosťou sudcov zúčastňujúcich sa na odvolacom konaní, hoci v praxi takéto odvolanie zatiaľ nikto nepodal. Okrem toho treba poznamenať, že členovia Komory pre kontrolu ústavnosti, ktorí boli zapojení do rozhodnutia o povýšení alebo rozhodnutia o návrhu na vymenovanie, majú možnosť nezúčastniť sa na odvolacom konaní s cieľom rozptýliť prípadné pochybnosti o štrukturálnej nestrannosti odvolacej komory. Po prvom vymenovaní sudcu do funkcie Výbor pre preskúmanie sudcov hodnotí sudcov počas prvých troch rokov podľa kritérií stanovených zákonom. Kvalita Pokročilá miera digitalizácie súdnictva umožnila počas pandémie COVID-19 neprerušené fungovanie súdov bez výrazných narušení. Ako sa uvádza v Správe o právnom štáte 2020, Estónsko patrí medzi členské štáty s najlepšími výsledkami, pokiaľ ide o digitalizáciu súdnictva. To počas pandémie COVID-19 umožnilo hladký prechod zo súdnictva za osobnej účasti na súdnictvo na diaľku. Estónsko dokonca už pred pandémiou malo zavedenú digitálnu podateľňu súdnych spisov, všetky budovy súdov boli vybavené nástrojmi na videokonferencie a súdy, prokuratúry a odborníci pracujúci v oblasti práva mohli pracovať na diaľku. V roku 2020 bola vytvorená virtuálna súdna sieň, aby sa sudcovia, právnici a prokurátori mohli zúčastňovať na vypočutiach na diaľku. Tento nový digitálny nástroj nevyužíva komerčné cloudové produkty. Používateľom umožňuje prihlásiť sa bez inštalácie akéhokoľvek softvéru a možno vďaka nemu uskutočniť videoprenos pojednávaní a vytvorenie záznamu z nich. Každé pojednávanie vo virtuálnej súdnej sieni má jedinečný názov a heslo, ktoré po skončení pojednávania nemožno opätovne použiť. Táto novinka bola doplnená príručkami, ktoré odborníkom pomohli používať tento nový nástroj. Najvyšší súd pripravuje dodatočné špecifické materiály odbornej prípravy a kurzy na ďalší rozvoj odbornej prípravy v tejto oblasti. Okrem toho sa v roku 2021 predstaví nová verzia systému e-File, systému elektronickej komunikácie v justičnom systéme, vďaka ktorej bude možné nahrávať veľké súbory a videá na online platformu. Efektívnosť Justičný systém naďalej funguje efektívne napriek problémom, ktoré priniesla pandémia COVID-19. Dĺžka konaní a prebiehajúcich konaní patrí medzi najkratšie v EÚ. V roku 2020 boli civilné veci na krajských súdoch vyriešené rovnako efektívne ako v roku 2019 (v priemere do 95 dní), trestné veci boli vyriešené pomalšie ako v roku 2019 (v priemere do 255 dní vo všeobecných trestných procesoch, do 34 dní v zrýchlených konaniach a do 47 dní v priestupkových konaniach). Na prvostupňových súdoch boli správne veci vyriešené o niečo pomalšie ako v roku 2019 (v priemere do 126 dní) . Priemerný čas spracovania odvolaní bol 192 dní v civilných veciach, 51 dní v trestných veciach a 197 dní v správnych veciach. Dĺžka súdneho konania v civilných, obchodných a správnych veciach je kratšia v porovnaní s priemerom EÚ (meraná ako čas rozsúdenia) a počet prebiehajúcich konaní je často medzi najnižšími v EÚ . V porovnaní s rokom 2019 podiel vyriešených prípadov mierne klesol pod úroveň 100 %, no súdy vo všeobecnosti dokázali zvládnuť prílev nových prípadov. II.Protikorupčný rámec V porovnaní so Správou o právnom štáte 2020 sa inštitucionálne fungovanie boja proti korupcii nezmenilo. Ministerstvo spravodlivosti je zodpovedné za prípravu a koordináciu protikorupčného akčného plánu na roky 2021 – 2025, ako aj za dohľad nad ním. Osobitný výbor pre boj proti korupcii vykonáva parlamentnú kontrolu vykonávania protikorupčných opatrení. Výbor pre dohľad nad financovaním politických strán dohliada na financovanie politických strán. Úrad národnej kriminálnej polície pre trestné činy korupcie je špecializovaný útvar zodpovedný za vykonávanie vyšetrovania prípadov korupcie a služba vnútornej bezpečnosti je zodpovedná za vyšetrovanie trestných činov korupcie spáchaných vysokopostavenými štátnymi úradníkmi a vysokopostavenými úradníkmi miestnej samosprávy v šiestich väčších obciach. Prokuratúra vykonáva dohľad nad predsúdnymi trestnoprávnymi konaniami v súvislosti s trestnými činmi korupcie a riadi ich, pričom na súdoch vystupuje na strane obžaloby. Odborníci aj výkonní riaditelia podnikov vnímajú úroveň korupcie vo verejnom sektore v Estónsku aj naďalej ako pomerne nízku. V Indexe vnímania korupcie organizácie Transparency International 2020 dosiahlo Estónsko 75 bodov zo 100 a umiestnilo sa na 6. mieste v Európskej únii a na 17. mieste vo svete . Toto vnímanie sa za posledných päť rokov zlepšilo . Strategický protikorupčný rámec bol revidovaný. Nový komplexný protikorupčný akčný plán na roky 2021 – 2025 , ktorý vláda prijala vo februári 2021, má osem hlavných priorít . Plán možno považovať za významný krok vpred v porovnaní s predchádzajúcou stratégiou, pričom jeho cieľom je doplniť protikorupčný právny rámec o reguláciu lobizmu a právne ustanovenia o ochrane oznamovateľov. Vykonávanie nového akčného plánu bude koordinovať ministerstvo spravodlivosti prostredníctvom siete na boj proti korupcii .

Existujúcej protikorupčnej sieti boli uložené nové povinnosti v rámci akčného plánu na roky 2021 – 2025. Hlavnými cieľmi protikorupčnej siete je okrem monitorovania činností uvedených v akčnom pláne rozvíjanie a výmena najlepších postupov, podpora spolupráce a vzájomného učenia a výmena skúseností . Sieť, ktorá bola pôvodne zložená z koordinátorov pre boj proti korupcii z každého ministerstva, sa teraz rozšírila tak, aby zahŕňala zástupcov polície, občianskej spoločnosti, parlamentu, Národného kontrolného úradu a príležitostných externých zainteresovaných strán . Predpokladá sa, že sieť sa bude stretávať štyri až päťkrát ročne a podľa orgánov a občianskej spoločnosti bude kľúčovým aktérom pri vykonávaní akčného plánu. Očakáva sa, že sieť sa rozšíri, a predpokladá sa ďalší rozvoj strategických partnerstiev. Orgány i občianska spoločnosť považujú spoluprácu medzi orgánmi a organizáciami zapojenými do siete za dobrú. Systém trestnej justície má v prípade vyšetrovania a stíhania korupcie primerané zdroje a funguje dobre, hoci chýba špecializovaná podpora pre prokurátorov. V roku 2020 bolo evidovaných 78 oznámení o trestných činoch korupcie a začalo sa 56 trestných procesov . Ukázalo sa, že systém trestnej justície je účinný pri odhaľovaní prípadov korupcie: v súčasnosti prebiehajú celkovo štyri prípady veľkej korupcie vrátane nedávneho prípadu developerského projektu v prístave Port Franco v Tallinne, ktorý v januári 2021 viedol k demisii predchádzajúcej vlády. Na generálnej prokuratúre pôsobia dvaja štátni prokurátori a jeden pomocný prokurátor, ktorí pracujú na trestných činoch súvisiacich s korupciou. Na okresnej prokuratúre je za korupciu zodpovedných šesť špecializovaných prokurátorov a štyria pomocní prokurátori . Ľudské zdroje vyčlenené na vyšetrovanie korupcie sa vzhľadom na počet prebiehajúcich prípadov zdajú primerané. Potrebná by však bola špecializovaná podpora pre prokurátorov, ako sú odborníci na verejné obstarávanie a audítori. V protikorupčnom akčnom pláne sa stanovuje, že prokuratúra vybuduje procesné a analytické kapacity v oblasti korupcie v podnikaní a finančnej trestnej činnosti uzatvorením zmlúv s audítormi a podpornými pracovníkmi, neobsahuje však časový harmonogram . Z hľadiska osobitnej odbornej prípravy prokurátorov a sudcov v oblasti boja proti korupcii nedošlo k žiadnemu novému vývoju. Zaviedli sa nezáväzné usmernenia týkajúce sa lobizmu a konfliktu záujmov. Vláda 18. marca 2021 prijala dva nové súbory usmernení. Po prvé, usmernenia o osvedčených postupoch pre úradníkov pri komunikácii s lobistami slúžia na zvýšenie transparentnosti tvorby politiky a uplatňujú sa na ministrov, ich poradcov, vyšších úradníkov ministerstiev a vládne agentúry vrátane štátneho tajomníka. Tieto usmernenia majú dobrovoľný, nezáväzný charakter a boli prijaté na základe odporúčania skupiny GRECO vytvoriť všeobecný dobrovoľný register lobistov, ako aj dobrovoľný režim lobizmu pre poslancov parlamentu . V dokumente sa však neuvádza, ako sa bude vykonávanie podporovať: úradníci, na ktorých sa vzťahuje osvedčený postup, si musia usmernenia prečítať a vedúci dotknutého orgánu je poverený monitorovaním ich vykonávania v praxi. Druhý súbor, usmernenia pre ministrov a ich poradcov na predchádzanie konfliktom záujmov, sa uplatňuje len na ministrov a ich poradcov a obsahuje zoznam zásad , a to aj pokiaľ ide o jav otáčavých dverí. V rámci týchto zásad sa odporúča, aby sa do jedného roka po odchode z funkcie daná osoba vyhla presunu do riadiaceho alebo dozorného orgánu súkromných spoločností a nadácií pôsobiacich v rovnakej oblasti činnosti. Obmedzenie sa nevzťahuje na iné pozície v takejto spoločnosti alebo nadácii. V ustanoveniach o vykonávaní sa vyžaduje, aby sa minister alebo poradca oboznámili s usmerneniami, a vyzývajú sa, aby absolvovali špecializovaný online kurz. Prijatie uvedených usmernení spolu s novým modulom elektronickej odbornej prípravy o komunikácii s lobistami patrí medzi ciele protikorupčného akčného plánu na roky 2021 – 2025 . Ako uviedla Skupina štátov Rady Európy proti korupcii (GRECO) , pravidlá týkajúce sa javu otáčavých dverí zahrnuté v usmerneniach predstavujú konkrétny a pozitívny krok vpred . Protikorupčný zákon sa zmenil s cieľom rozšíriť povinnosť nahlasovať záujmy aj na politických poradcov ministrov . Podľa skupiny GRECO predstavujú zmeny predložené parlamentu pozitívny vývoj . Pokiaľ ide o ochranu oznamovateľov, legislatívny postup týkajúci sa nových komplexných predpisov stále prebieha a očakáva sa, že k jeho ukončeniu dôjde do konca roka 2021 . Prebiehajú diskusie o dohľade nad financovaním strán. V roku 2020 bol predložený návrh na zrušenie Výboru pre dohľad nad financovaním politických strán a presun jeho právomocí na Národný kontrolný úrad. Po zmene vlády sa od návrhu upustilo a nová vláda, ktorá vyhlásila posilnenie dohľadu nad financovaním politických strán za kľúčovú prioritu, pracuje na novej legislatívnej reforme s cieľom rozšíriť právomoci výboru. V súčasnosti je Výbor pre dohľad nad financovaním politických strán hlavným orgánom zodpovedným za kontrolu účtov politických strán. Má právomoc vyšetrovať možné priestupky, oznamovať ich a preskúmavať zákonnosť darov. Pokiaľ ide o jeho právomoc ukladať sankcie, môže ukladať finančné pokuty a požadovať vrátenie nezákonných darov. Podľa vlády možno ešte zlepšiť niekoľko oblastí, najmä pokiaľ ide o právomoc vyžadovať dokumenty a presadzovať sankcie v prípade, že sa nezákonné dary nevrátia alebo neprevedú do štátneho rozpočtu. V súčasnosti môže výbor napríklad vyžadovať dokumenty len od subjektov uvedených v zákone, ale nie od iných subjektov (tretích strán). Pandémia COVID-19 mala obmedzený vplyv na riziká korupcie. V súvislosti s pandémiou nebol pozorovaný žiadny veľký vplyv na počet vyšetrovaní začatých prokuratúrou. V snahe predchádzať rizikám korupcie a zvýšiť transparentnosť v súvislosti s pandémiou vláda prijala osobitné usmernenia týkajúce sa postupu verejného obstarávania v mimoriadnej alebo naliehavej situácii. Okrem toho boli prijaté usmernenia na predchádzanie rizikám korupcie a na zvýšenie transparentnosti v očkovacej kampani proti ochoreniu COVID-19. III.Pluralita a sloboda médií Sloboda prejavu je v Estónsku právne a formálne chránená Ústavou Estónskej republiky . Sekundárne právne predpisy zaisťujú právo novinárov na ochranu ich zdrojov a podporujú slobodu médií v sektore rozhlasového a televízneho vysielania . Právo na informácie je výslovne uvedené v ústave, zákone o verejných informáciách a zákone o ochrane osobných údajov . Pripravujú sa právne predpisy na transpozíciu revidovanej smernice o audiovizuálnych mediálnych službách v Estónsku. Ministerstvo kultúry pripravilo návrh právnych predpisov na posilnenie nezávislosti orgánu na reguláciu médií – Úradu na ochranu spotrebiteľa a technickú reguláciu. Návrh zákona, ktorým sa transponuje revidovaná smernica o audiovizuálnych mediálnych službách, pripravovaný od roku 2020 , teraz schválila vláda a predložila ho parlamentu . Súčasťou návrhu sú zmeny týkajúce sa funkcií a právomocí národného orgánu na reguláciu médií, ktorý pôsobí ako správny orgán ministerstva hospodárstva a komunikácií a v súčasnosti nemá právomoc vykonávať dohľad nad mediálnym obsahom. Uvádza sa v ňom osobitné ustanovenie na zabezpečenie nezávislosti a nestrannosti orgánu na reguláciu médií pri plnení jeho úloh, ktorého cieľom je splniť požiadavky na nezávislosť zakotvené v revidovanej smernici o audiovizuálnych mediálnych službách . Orgán na reguláciu médií oznámil, že sa mu podarilo udržať primerané zdroje na vykonávanie svojich úloh a dokonca zabezpečiť aj dodatočné ľudské zdroje . Očakáva sa, že vďaka zmenám právnych predpisov sa zvýši transparentnosť vlastníctva médií. Transpozíciou príslušných ustanovení revidovanej smernice o audiovizuálnych mediálnych službách by sa po prvýkrát zaviedla osobitná povinnosť mediálnych spoločností zverejňovať informácie o vlastníckej štruktúre . V súčasnosti neexistujú žiadne osobitné právne ustanovenia, na základe ktorých by sa vyžadovalo zverejňovanie informácií o vlastníctve, hoci všeobecné informácie týkajúce sa podnikania sú elektronicky, verejne a voľne dostupné prostredníctvom obchodného registra a vlastníci všetkých hlavných kanálov sú verejnosti známi . Monitorovanie plurality médií 2021 (MPM 2021) nateraz naďalej považuje situáciu týkajúcu sa transparentného vlastníctva médií za situáciu so stredným rizikom, a to až do prijatia nového zákona a vzhľadom na to, že konečné vlastníctvo mediálnych spoločností nie je dostupné verejnosti vo všetkých prípadoch. V Estónsku možno pozorovať vysokú mieru koncentrácie spravodajských médií. Problémy novinárov spojené s pandémiou COVID-19 sa považujú najmä za hospodárske. Podľa zainteresovaných strán mala pandémia dosah na pluralitu médií a ochranu novinárov najmä z hospodárskeho hľadiska znížením istoty zamestnania v tomto sektore, najmä pokiaľ ide o osoby na voľnej nohe. S cieľom zmierniť vplyv klesajúcich príjmov vydavateľov z reklamy z dôvodu pandémie COVID-19 otvorilo ministerstvo kultúry v roku 2020 dve kolá žiadostí o krízovú pomoc s cieľom podporiť finančnú udržateľnosť vydavateľov denníkov a/alebo týždenníkov vrátane miestnych novín. Okrem toho sa sadzba DPH v prípade elektronických publikácií znížila z 20 % na 9 %, čo je rovnaká úroveň ako v prípade tlačených publikácií. Zvýšenie objemu digitálneho predplatného pomohlo vydavateľom zmierniť vplyv znížených príjmov z reklamy . Právo na prístup k informáciám je právne a formálne chránené ústavou, jeho uplatňovanie v praxi sa však môže líšiť. Rovnako ako minulý rok zainteresované strany uviedli, že verejná správa má v určitých prípadoch tendenciu odmietnuť prístup k verejným informáciám a/alebo ho odložiť. Niektoré ministerstvá podľa poskytnutých správ využívajú široký výklad vymedzených výnimiek týkajúcich sa požiadaviek na zverejnenie informácií, ako je ochrana údajov . To vedie k nesúladným postupom, pokiaľ ide o prístup k informáciám. Toto zistenie potvrdzuje Monitorovanie plurality médií 2021, v ktorom sa v súvislosti s ochranou práva na informácie naďalej uvádza stredné riziko. Neboli hlásené žiadne významné systematické hrozby proti novinárom. Od Správy o právnom štáte 2020 je komplexný rámec na ochranu novinárov stabilný. Skutočnosť, že ohováranie nie je dekriminalizované a trestá sa pokutou alebo odňatím slobody maximálne na dva roky, sa v Monitorovaní plurality médií 2021 stále považuje za riziko. Od Správy o právnom štáte 2020 boli v rámci platformy Rady Európy na podporu ochrany žurnalistiky a bezpečnosti novinárov vydané dve nové upozornenia týkajúce sa činov, ktoré majú zastrašujúci účinok na slobodu médií . Prvé upozornenie bolo medzičasom vyriešené. Pokiaľ ide o druhé upozornenie, vláda odpovedala, že ide o občianskoprávny spor na nezávislom súde, kde má vláda zakázané zasahovať. IV.Iné inštitucionálne otázky súvisiace so systémom bŕzd a protiváh Estónsko je parlamentná republika s jednokomorovým parlamentom, kde komora Najvyššieho súd pre kontrolu ústavnosti môže vykonávať preskúmanie ústavnosti zákonov ex post, a to aj (za určitých podmienok) na základe ústavnej sťažnosti. Okrem justičného systému zohráva úlohu v systéme bŕzd a protiváh aj Úrad verejného ochrancu práv (ombudsman). Zapojenie verejnosti a zainteresovaných strán podporujú moderné nástroje informačných a komunikačných technológií. Ministerstvo spravodlivosti pokračuje vo vývoji projektu na ďalšie zlepšenie postupu prijímania zákonov. Ministerstvo spravodlivosti pracuje na nových spôsoboch zlepšenia legislatívneho procesu, najmä pokiaľ ide o konzultácie so zainteresovanými stranami. Cieľom projektu pracovného priestoru na spoločnú tvorbu je zlepšiť proces tvorby právnych predpisov, a najmä zapojenie zainteresovaných strán. Jeho cieľom je zabezpečiť, aby bola legislatívna politika inkluzívna, predvídateľná a založená na poznatkoch, a vo veľmi skorom štádiu poskytnúť občanom riadny prehľad o tom, čo vláda plánuje,. Mal by takisto zvýšiť transparentnosť a zjednodušiť koordináciu využívaním moderných digitálnych nástrojov. Harmonogram realizácie projektu je súčasťou nových usmernení na rozvoj legislatívnej politiky do roku 2030, ktoré parlament prijal v novembri 2020. Tieto usmernenia sú vo všeobecnosti zamerané na zabezpečenie jednotného základu pre právne predpisy a na to, aby zainteresované strany a spoločnosť mali jasné očakávania, na ktorých sa bude zakladať ich účasť na legislatívnom procese. V konečnom dôsledku je cieľom zvýšiť kvalitu a znížiť objem nových právnych predpisov . Zmenami právnych predpisov sa rade pre zdravie a vláde udelili právomoci na riešenie pandémie COVID-19 bez toho, aby sa zaviedol núdzový režim. Ako sa uvádza v Správe o právnom štáte 2020, Estónsko vyhlásilo núdzový stav od 12. marca 2020 do 18. mája 2020 a vymenovalo predsedu vlády za manažéra núdzového stavu. Legislatívne výnosy predsedu vlády v rámci tejto úlohy podliehali súdnemu preskúmaniu pred správnym súdom, nepodliehali však kontrole zo strany parlamentu ani prezidenta. Parlament 17. mája 2020 schválil zmeny zákona o prevencii a kontrole prenosných ochorení, ktorými sa úradu pre zdravie a vláde udelila právomoc prijímať opatrenia na prevenciu a kontrolu pandémie COVID-19 . Na základe týchto právnych predpisov môže vláda stanoviť dočasné obmedzenia, pričom každé obmedzenie by malo zodpovedať rozsahu a účelu problému v danom čase a malo by byť v súlade so zásadou proporcionality. Parlament v súlade so svojím rokovacím poriadkom a internými pravidlami dohliada na činnosť výkonnej moci prostredníctvom riadneho postupu. Počas pandémie parlament naďalej fungoval a prijalo sa niekoľko opatrení na obmedzenie fyzických kontaktov na minimum, a tým aj na zníženie rizika infekcií. Všetky výnosy vlády týkajúce sa pandémie COVID-19 obsahujú informácie o tom, ako ich možno právne napadnúť . Najvyšší súd okrem toho rozhodol, že osoba môže napadnúť všeobecný výnos do 30 dní odo dňa nadobudnutia účinnosti výnosu na danú osobu . Od jari 2020 do 1. marca 2021 bolo správnemu súd v Tallinne doručených približne 40 sťažností, z ktorých polovica bola vyriešená . Jedna žiadosť o začatie preskúmania ústavnosti bola predložená Najvyššiemu súdu. Komora pre kontrolu ústavnosti v tejto veci vyhlásila ustanovenie nariadenia ministra kultúry, ktorým sa stanovili podmienky vládnej podpory pre inštitúcie múzických umení, za nezlučiteľné s ústavnou požiadavkou rovnakého zaobchádzania , a preto bolo neplatné . Úrad verejného ochrancu práv získal ako národná inštitúcia pre ľudské práva akreditáciu statusu A. V roku 2019 sa začal postup akreditácie pred Globálnou alianciou národných inštitúcií pre ľudské práva (GANHRI) a v dôsledku pandémie COVID-19 sa oneskoril. V decembri 2020 bol proces ukončený a verejný ochranca práv získal akreditáciu. Ako sa uvádza v Správe o právnom štáte 2020, ako národná inštitúcia pre ľudské práva dostal nové úlohy vrátane činností súvisiacich so zmluvami a mechanizmami OSN na ochranu ľudských práv . Vzhľadom na rozšírený mandát boli verejnému ochrancovi práv pridelené dodatočné ľudské a finančné zdroje, ktoré sa javia ako dostatočné v záujme primeraného plnenia jeho úloh. V prípade nedostatočných zdrojov môže inštitúcia navyše požiadať o finančné prostriedky parlament, ktoré sa zvyčajne poskytnú . Okrem nových funkcií a odhliadnuc od bežných úloh ombudsmana má verejný ochranca práv niekoľko ďalších právomocí. Má právo podať žiadosť o ústavné preskúmanie, právo začať disciplinárne konanie proti sudcom a zohráva úlohu sprostredkovateľa medzi občanmi a Najvyšším súdom. Samotná inštitúcia je filtrovacím mechanizmom pre žiadosti občanov o preskúmanie ústavnosti, ktoré sa nakoniec posielajú Komore Najvyššieho súdu pre kontrolu ústavnosti. Verejný ochranca práv môže z vlastnej iniciatívy alebo na žiadosť občana začať disciplinárne konanie proti sudcom, ktoré sa vzťahuje len na správanie a plnenie povinností sudcov a nemôže sa týkať skutkovej podstaty ich rozhodnutí. Táto právomoc sa vykonáva v spolupráci s Najvyšším súdom, aby sa predišlo prekrývaniu žiadostí a konaní. Program občianskej spoločnosti na roky 2021 – 2024 bol vytvorený v spolupráci medzi ministerstvom vnútra a občianskou spoločnosťou. Na základe Koncepcie rozvoja estónskej občianskej spoločnosti vláda podporuje občiansku spoločnosť prostredníctvom nového programu občianskej spoločnosti na roky 2021 – 2024, ktorý nahradil predchádzajúci plán rozvoja občianskej spoločnosti na roky 2021 – 2030. V novom programe sa kladie väčší dôraz na budovanie strategického partnerstva medzi organizáciami občianskej spoločnosti a verejnými inštitúciami. Tento postup spolupráce sa uplatňuje od začiatku programu, v rámci ktorého boli organizácie občianskej spoločnosti zapojené do tohto procesu, a zainteresované strany opísali spoluprácu medzi ministerstvom vnútra zodpovedným za projekt a organizáciami občianskej spoločnosti na tomto projekte ako spolutvorbu.

Príloha I: Zoznam zdrojov v abecednom poradí* * Zoznam príspevkov prijatých v rámci konzultácií k Správe o právnom štáte 2021 sa nachádza na https://ec.europa.eu/info/policies/justice-and-fundamental-rights/upholding-rule-law/rule-law/rule-law-mechanism/2021-rule-law-report-targeted-stakeholder-consultation . 2030 Guidelines for the Development of Legislative Policy (Usmernenia na rozvoj legislatívnej politiky do roku 2030) https://www.just.ee/sites/www.just.ee/files/oiguspoliitika_pohialused_ aastani_2030_sk_luhike_versioon.pdf . Centrum pre pluralitu a slobodu médií (2021), Monitorovanie plurality médií 2021, https://cmpf.eui.eu/media-pluralism-monitor/mpm-2021 . Dôvodová správa k zákonu o súdoch v prípade § 45 ods. 11. Dôvodová správa k zákonu o súdoch v prípade § 452. Dôvodová správa k zákonu o súdoch v prípade § 583. Estónska vláda (2020), Reply by the Government of Estonia to the Platform to Promote the Protection of Journalism and Safety of Journalists concerning the Results of Investigation Remain Offline Amid Ongoing Lawsuit Against Estonian Public Broadcaster and Journalists Mihkel Kärmas and Anna Pihl (Odpoveď vlády Estónska platforme na podporu ochrany žurnalistiky a bezpečnosti novinárov v súvislosti s výsledkami vyšetrovania, ktoré sú naďalej offline v rámci prebiehajúceho občianskeho súdneho konania proti estónskemu verejnoprávnemu vysielateľovi a novinárom Mihkelovi Kärmasovi a Anne Pihlovej) ( https://rm.coe.int/estonia-reply-eng-results-of-investigation-remain-offline-amid-ongoing/1680a134c9 ). Estónska vláda (2021), Executive agenda of the Government (Programové vyhlásenie vlády), zasadanie 11. marca 2021 ( https://valitsus.ee/uudised/valitsuse-113-istungi-kommenteeritud-paevakord ). Estónska vláda (2021), Good Practice In Communicating With Lobbyists For Officials (Osvedčené postupy pre úradníkov pri komunikácii s lobistami) ( https://www.korruptsioon.ee/en/conflict-interests/good-practice-communicating-lobbyists ). Estónska vláda (2021), Governance agreement for 2021–2023 (Dohoda o riadení na roky 2021 – 2023) ( https://valitsus.ee/en/governance-agreement-2021-2023 ). Estónska vláda (2021), Guidelines For Ministers And Their Advisers To Avoid Conflicts Of Interest (Usmernenia pre ministrov a ich poradcov na predchádzanie konfliktom záujmov) ( https://www.korruptsioon.ee/en/conflict-interests/guidelines-ministers-and-their-advisors-avoid-conflicts-interest ). Estónska vláda, Anti-corruption strategy 2013-2020 (Protikorupčná stratégia na roky 2013 – 2020). Európska komisia (2019 – 2021), Porovnávací prehľad EÚ v oblasti justície. Európska komisia (2020), Správa o právnom štáte 2020 – Situácia v oblasti právneho štátu v Európskej únii. Európsky súd pre ľudské práva, rozsudok z 9. marca 2021, Bilgen/Turecko, 1571/07, ECLI:CE:ECHR:2021:0309JUD000157107. Generálne riaditeľstvo pre komunikáciu (2020), rýchly prieskum Eurobarometra 482 – postoj podnikov ku korupcii v EÚ. GRECO (2013), štvrté kolo hodnotenia – hodnotiaca správa o Estónsku týkajúca sa predchádzania korupcii, pokiaľ ide o poslancov, sudcov a prokurátorov. GRECO (2021), piate kolo hodnotenia – správa o plnení odporúčaní v súvislosti s predchádzaním korupcii a podporou integrity v ústrednej štátnej správe (najvyšších výkonných funkciách) a v orgánoch presadzovania práva. KredEx, extraordinary measures for companies to relieve the impact of corona crisis (Mimoriadne opatrenia pre spoločnosti na zmiernenie vplyvu krízy spôsobenej koronavírusom) ( https://www.riigikontroll.ee/DesktopModules/DigiDetail/FileDownloader.aspx?FileId=14763&AuditId=2517 ).

Medzinárodný tlačový inštitút (2020) Strong newspaper traditions and trust advance digital subscriptions in Estonia (Silné novinové tradície a dôvera vedú k zvýšeniu počtu digitálnych predplatných v Estónsku), 22. december 2020 ( https://ipi.media/strong-newspaper-traditions-and-trust-advance-digital-subscriptions-in-estonia/ ). Ministerstvo financií (2020), Guidance on public procurement in the context of an emergency situation and its consequences (Usmernenia o verejnom obstarávaní v súvislosti s núdzovým stavom a jeho následky) ( https://www.rahandusministeerium.ee/et/juhised-riigihangete-kohta-seoses-eriolukorraga-ja-selle-tagajargedega ). Ministerstvo spravodlivosti (2020), Statistics on corruption offences for the year 2020 (Štatistické údaje o trestných činoch korupcie za rok 2020) ( https://www.kriminaalpoliitika.ee/ kuritegevus2020/korruptsioon-ja-majanduskuriteod/ ). Ministerstvo spravodlivosti, The Anti-corruption plan 2021-2025 (Protikorupčný akčný plán na roky 2021 – 2025) [ Anti-Corruption Action Plan 2021-2025 | The Estonian Patent Office (korruptsioon.ee) ]. Národný kontrolný úrad (2020), KredEx extraordinary measures for companies to relieve the impact of corona crisis (Mimoriadne opatrenia KredEx pre spoločnosti na zmiernenie vplyvu krízy spôsobenej koronavírusom) ( https://www.riigikontroll.ee/tabid/206/Audit/2517/language/en-US/Default.aspx ). Osobitný výbor parlamentu pre boj proti korupcii (2020), Starting points of the Select Committee on lobby regulation (Východiská osobitného výboru v oblasti regulácie lobizmu), 11. december 2020 ( https://www.riigikogu.ee/wpcms/wp-content/uploads/2020/12/Riigikogu-korruptsioonivastase-erikomisjoni-lähtepunktid-lobitöö-käsitlemisel.pdf ). Rada Európy, Platforma na podporu ochrany žurnalistiky a bezpečnosti novinárov, https://www.coe.int/en/web/media-freedom/the-platform . Rada Európy: Výbor ministrov (2010), Odporúčanie Výboru ministrov CM/Rec(2010)12 členským štátom o sudcoch: nezávislosť, efektívnosť a zodpovednosť. Reportéri bez hraníc – Estónsko ( https://rsf.org/en/estonia ). Riigikogu (parlament), návrhy zákonov, zákon, ktorým sa mení protikorupčný zákon (vykonanie odporúčaní skupiny GRECO a verejné obmedzenie vyhlásení o záujmoch vedúcich bezpečnostných agentúr) 323 SE. https://www.riigikogu.ee . Smernica Európskeho parlamentu a Rady (EÚ) 2018/1808 zo 14. novembra 2018, ktorou sa mení smernica 2010/13/EÚ o koordinácii niektorých ustanovení upravených zákonom, iným právnym predpisom alebo správnym opatrením v členských štátoch týkajúcich sa poskytovania audiovizuálnych mediálnych služieb (smernica o audiovizuálnych mediálnych službách) s ohľadom na meniace sa podmienky na trhu (Ú. v. EÚ L 303, 28.11.2018, s. 69). Školiace video o lobizme s testom, ktorý sa má absolvovať po každom module. Pozri https://www.youtube.com/watch?v=h5ay5g2dC0U. Transparency International (2021), Index vnímania korupcie 2020. Príloha II: Návšteva Estónska Útvary Komisie absolvovali v marci 2021 virtuálne stretnutia s týmito subjektmi: ·Osobitný výbor pre boj proti korupcii ·Úrad na ochranu spotrebiteľa a technickú reguláciu ·Estónske združenie sudcov ·Estónska advokátska komora ·Estónska služba vnútornej bezpečnosti

·Estónska tlačová rada a estónske združenie novinárov ·Ministerstvo kultúry ·Ministerstvo financií ·Ministerstvo zahraničných vecí ·Ministerstvo vnútra ·Ministerstvo spravodlivosti ·Sieť estónskych neziskových organizácií ·Úrad verejného ochrancu práv ·Výbor pre dohľad nad financovaním politických strán ·Štátny kontrolný úrad ·Úrad pre políciu a ochranu hraníc ·Prokuratúra ·Najvyšší súd a Rada pre správu súdov ·Transparency International Estónsko * Komisia sa na viacerých horizontálnych stretnutiach stretla aj s týmito organizáciami: ·Amnesty International ·Centrum pre reprodukčné práva ·CIVICUS ·Únia občianskych slobôd pre Európu

·Civil Society Europe ·Konferencia európskych cirkví ·EuroCommerce ·Európske centrum pre neziskové právo ·Európske centrum pre slobodu tlače a médií ·Európske občianske fórum ·Európska federácia novinárov ·European Partnership for Democracy ·Európske fórum mládeže ·Front Line Defenders ·Human Rights House Foundation ·Human Rights Watch ·ILGA-Europe ·Medzinárodná komisia právnikov ·Medzinárodná federácia pre ľudské práva ·International Planned Parenthood Federation European Network (IPPF EN) ·Medzinárodný tlačový inštitút ·Netherlands Helsinki Committee ·Open Society European Policy Institute ·Philanthropy Advocacy